b'\n_START_ARTICLE_\nErnst Puusepp\n_START_PARAGRAPH_\nErnst Puusepp (ka Ernst Pusep; 1. aprill 1898 Lasva vald, V\xc3\xb5rumaa \xe2\x80\x93 6. oktoober 1944 L\xc3\xa4\xc3\xa4nemeri) oli eesti vaimulik._NEWLINE_Puusepp l\xc3\xb5petas aastal 1926 eksternina Hugo Treffneri G\xc3\xbcmnaasiumi. Sel ajal t\xc3\xb5lkis ta setu keelde Uue Testamendi neli evangeeliumi, mis avaldati 1926. aastal nime all "Mii\' Iss\xc3\xa4nd\xc3\xa4 Jeesus\xc3\xb5 Kristus\xc3\xb5 p\xc3\xbch\xc3\xa4 Evangeelium: Matteus\xc3\xb5, Markus\xc3\xb5, Luukas\xc3\xb5 ja Johann\xc3\xb5s\xc3\xb5 kirot\xc3\xb5t" ("seto kiilde \xc3\xbcmbre pannu\' Ernst Puusepp; keele pool\xc3\xb5st \xc3\xb5i\xc3\xb5nduisi tenn\xc3\xbc\' P. Voolaine" Tartoh: Akadeemiline Emakeele Selts, 1926)._NEWLINE_Aastatel 1927\xe2\x80\x931936 \xc3\xb5ppis Puusepp Tartu \xc3\x9clikooli usuteaduskonnas. Juba \xc3\xbcli\xc3\xb5pilasena t\xc3\xb6\xc3\xb6tas ta Petseri Peetri koguduses Usuteadlane Priit Rohtmets nimetab Puuseppa aga \xc3\xbcheks 1920. aastate l\xc3\xb5pul esile kerkinud nn valepastoritest: "Samuti tekkis sel peataoleku ajal mitmeid juhuseotsijaid, kes omamata k\xc3\xbcll vaimuliku kutset, suutsid vabakirikliku v\xc3\xb5i protestantliku suuna n\xc3\xa4iliste pooldajate ja propageerijatena kogudusi meelitada \xc3\xbcldkirikust lahkuma. /---/Nii juhtus see n\xc3\xa4iteks Petseris, kus Tartu \xc3\x9clikooli usuteaduskonna \xc3\xbcli\xc3\xb5pilane Ernst Puusepp sarnast skeemi kasutades kohaliku koguduse \xc3\xb5petajaks valiti. Kuigi noor usuteadlane v\xc3\xb5itis palju poolehoidjaid, ei \xc3\xb5nnestunud kogudusel kirikust eralduda. Seepeale asutas Puusepp oma pooldajatega uue, kuid endisega sama nime kandva usu\xc3\xbchingu, mis aga ei allunud Eesti Evangeeliumi Luteri Usu Kiriku konsistooriumile."_NEWLINE_4. detsembril 1930 arreteeriti Ernst Puusepp Tallinna raudteejaamas joobnuna magamise eest._NEWLINE_1930. aastatel t\xc3\xb6\xc3\xb6tas Ernst Puusepp Petseris perekonnaseisuametnikuna ning Tartus linnan\xc3\xb5unikuna. 24. mail 1933 tagandas Tartu-V\xc3\xb5ru rahukogu ta Petseri perekonnaseisuametniku kohalt hooletu asjaajamise ja dokumentide sissekannete mittet\xc3\xa4itmise p\xc3\xa4rast. Kui 1931. aasta septembris tehtud revisjoni j\xc3\xa4rel kohus tagandas ta Petseri perekonnaseisuametniku kohalt "v\xc3\xa4\xc3\xa4rn\xc3\xa4hete p\xc3\xa4rast" (Postimehe teatel "selgus, et perekonnaseisu asju on aetud v\xc3\xa4ga lohakalt"), otsustas linnavolikogu linnavalitsuse ettepanekul Puusepa kohtukulud (25 krooni) enda kanda v\xc3\xb5tta._NEWLINE_\xc3\x95petajaks ordineeriti Puusepp alles 19. detsembril 1937._NEWLINE_Ernst Puusepp oli aastatel 1938\xe2\x80\x931943 Harju-Risti ja N\xc3\xb5va koguduse \xc3\xb5petaja. Aastatel 1943\xe2\x80\x931944 oli ta Mustjala Anna koguduse \xc3\xb5petaja; lisaks hooldas ta aastal 1944 veel P\xc3\xb6ide, Muhu ja Saaremaa Jaani kogudust._NEWLINE_Ernst Puusepp hukkus Eestist p\xc3\xb5genemisel L\xc3\xa4\xc3\xa4nemerel laeval Nordstern.'